Tobba Amerikani li rritornaw pajjiżhom minn pajjiżi fil-Punent tal-Afrika wara li kkuraw pazjenti bl-Ebola se jibqgħu jiġu segwiti imma mhux se jitpoġġew fi kwarantina. Dan permezz ta’ liġijiet ġodda dwar is-saħħa li daħlu fis-seħħ fl-Istati Uniti. Ir-regoli l-ġodda ħarġu wara li infermiera Amerikani tpoġġiet f’iżolament f’tinda fi New Jersey. Dan ġab kundanna mis-Segretarju Ġenerali tan-Nazzjonijiet Magħquda nnifsu Ban Ki-Moon. Anke l-Awstralja ġiet ikkritikata talli waqqfet toħroġ viżi għall-ivjaġġar lejn il-Punent tal-Afrika. L-imxija tal-Ebola fil-Punent tal-Afrika infettat iktar minn 10,000 ruħ u qatlet iktar minn 5,000. Kelliem għan-Nazzjonijiet Magħquda qal li l-ħaddiema fil-qasam tas-saħħa huma nies eċċezzjonali li qed jagħtu lilhom infushom lill-umanità. Qal li m’għandhomx ikunu suġġetti għall-restrizzjonijiet li m’għandhomx bażi. Iżda l-gvernatur ta’ New Jersey Chris Christie skarta r-regoli l-ġodda u ddefenda l-iżolament impost fuq l-infermiera Kaci Hickox, li waslet lura minn Sierra Leone. New Jersey huwa wieħed minn tliet stati Amerikani li jimponi kwarantina ta’ 21 ġurnata fuq ħaddiema fil-qasam tas-saħħa li jiġu f’kuntatt ma’ pazjenti bl-ebola. Fl-aħħar sigħat il-Kap tal-Bank Dinji għamel appella emozzjonali lill-ħaddiema fil-qasam tas-saħħa biex b’mod volontarju jgħinu  kemm jistgħu biex it-tifqiegħa tal-Ebola ma tkomplix tinxtered fl-Afrika tal-Punent.